புதுவரலாற்றுவாதம் - வரலாற்றை ஒரு புனைவு என்று அவர்களும் ஏற்றுக் கொண்டு அப்புனைவுக்குள் நாம் பொதுவான போக்குகளையும் சாராம்சமான கருத்துகக்ளையும் தேடும் நோக்கு.எல்லா இலக்கியப் படைப்புகளும் வரலாறு என்ற அந்த பெரிய புனைவுக்குள் நிகழக்கூடிய புனைவுகளேயாகும். இந்தப் புனைவுகள் சேர்ந்துதான் வரலாறாக ஆகின்றன. இவற்றின் மூலமே வரலாறு என்னும் புனைவு வளர்கிறது . ஆகவே இலக்கியப் படைப்புகளை ஒரு தனித்த வடிவமாகக் கண்டு அவற்றின் உட்கூறுக¨ளையும் அவற்றின் தொடர்புமுறைகளையும் மட்டும் ஆராயும் மொழியியல் அணுகுமுறைகள் பொருந்துவன அல்ல என வாதிடும் இத்தரப்பினர் இலக்கியப் படைப்புகளை அவை முளைத்தெழுந்து காலூன்றி நிற்கக்கூடிய வரலாற்றில் வைத்து அணுகினால் மட்டுமே அதற்குப் பொருள் இருக்கும் என்கிறார்கள். 1980களில் ஸ்டீபன் கிரீன்பிளாட், ஜெரோம் மெக்கான், மெர்ஜோரி லெவின்சன்,மெரிலின் பட்லர் ஆகியோரால் உருவாக்கப்பட்ட கோட்பாடு. நவீனத்துவம் - நவீன மயமாதலின் முழுமைக்கட்டத்தில் உருவான ஒரு கலை மற்றும் சிந்தனைப்போக்கு. நவீனமயமாதலின் எதிர்மறை இயல்புகளை அதிககமாகக் கவனிப்பது இது. புத்தேளியம் - புத்தேள் - நவீனம், நவீனத்துவத்துக்கான தமிழ்ப்பதம் புத்தேள்+இயம் புத்தேளியம் செவ்வியல் - பொதுவாக காலத்தால், பன்முக பயன்பாட்டால் செம்மை (சிறப்பு) அடைந்து பலராலும் பாராட்டப்படும் தன்மை செவ்வியல் எனப்படும். செவ்விய இலக்கியங்களின் சிறப்பியல்புகள் சேர்ந்தவை செவ்வியல் எனப்படுகின்றன. அவை, வாழ்க்கையை ஒட்டுமொத்தமாக அணுகி சாரம் நோக்கி செல்லும் முயற்சி, பண்பாட்டின் அடிப்படையாக அமையும் விழுமியங்களை உருவாக்குதல், வாழ்க்கையை எப்போதும் சமநிலையுடன் மிகைப்படுத்தாமல் நோக்கும் அணுகுமுறை, வாழ்க்கையின் எல்லா கூறுகளுக்கும் சமமான முக்கியத்துவம் அளிக்கும் நடுநிலை, பிற்காலத்தில் உருவாகும் மிகப்பல வகை அழகியல் வடிவங்களுக்கும் முன்னெடுத்துக்காட்டுகள் தன்னுள் கொண்டிருத்தல். மாய எதார்த்தவாதம்; மாந்திரீக யதார்த்தம் ஒரு வகை இலக்கியப் பாணி. இவ்வகைப் படைப்புகளில் கதை மாந்தரின் வாழ்க்கையில் மாயவாத நிகழ்வுகள் நிகழ்வது சாதாரணமாக காட்டப்படும். 